Kꞌo jun tataꞌ fariseo,
Nicodemo u bꞌiꞌ.
Ri tataꞌ riꞌ nim u bꞌanik chkixol ri winaq aj Israel.
Ri tat Nicodemo xopan rukꞌ ri Jesús chaqꞌabꞌ chuchꞌabꞌexik,
xubꞌij che:
Ajtij,
—xcha che.
Qetam chi are ri Dios taqowinaq la loq che qa tijoxik rumal chi man kꞌo tä jun käkowin chukꞌutik ri u chuqꞌabꞌ kukꞌ kajmabꞌal taq etal jas ri tajin käbꞌan la we ta mat kꞌo ri Dios rukꞌ,
—xcha che ri Jesús.
Te riꞌ ri Jesús xubꞌij che:
Qas tzij kinbꞌij che la chi we jun winaq man kil chi na u wäch jumul chik,
man kuyaꞌ taj keꞌrilaꞌ jawijeꞌ ri kätaqan wi ri Dios,
—xcha che.
Ri tat Nicodemo xutaꞌ che,
xubꞌij:
¿Jas ta kꞌu lo kubꞌan jun achi ri riꞌj chik rech kil chi na u wäch jumul chik?
¿A käkowin ta kꞌu lo kok ri areꞌ jumul chik chupam ru nan rech kil chi na u wäch chukamul?
—xcha che.
Ri Jesús xchꞌawik,
xubꞌij che:
Qas tzij kinbꞌij che la chi ri winaq ri man kil tä na u wäch rukꞌ joron,
xuqujeꞌ rukꞌ ri Loqꞌalaj Espíritu,
man kuyaꞌ taj kopan chilaꞌ jawijeꞌ ri kätaqan wi ri Dios,
—kächa che.
Ri winaq ri kalkꞌualax kumal ru nan u tat,
xaq winaq riꞌ.
Are kꞌu ri winaq ri kalkꞌualax rumal ri Loqꞌalaj Espíritu,
ralkꞌual ri Dios riꞌ.
Mäkajmaj bꞌaꞌ la chi kinbꞌij che la:
“Rajwaxik chi kil chi na u wäch jun winaq jumul chik,”
—kächa che.
Jeꞌ jas ri kiäqiqꞌ xa apawijeꞌ käjichꞌichꞌ wi,
kätataj ru jininem,
man qꞌalaj tä kꞌut jawijeꞌ ri käpe wi,
o jawijeꞌ ri keꞌ wi.
Are kꞌu je riꞌ ri winaq ri kil u wäch rumal ri Loqꞌalaj Espíritu,
—xcha ri Jesús che.
Ri tat Nicodemo xutaꞌ chi jumul che ri Jesús,
xubꞌij:
¿Jas kꞌu ru bꞌanik waꞌ?
—xcha che.
Ri Jesús xchꞌawik,
xubꞌij che:
Ri lal,
lal jun nimalaj ajtij pa Israel.
¿A mat kächꞌobꞌ la waꞌ ri tajin kinbꞌij?
—kächa che.
Qas tzij kinbꞌij che la,
chi ri uj käqabꞌij ri qetam,
käqaqꞌalajisaj kꞌu ri qilom.
Are kꞌu ri alaq man käkoj tä alaq ri käqabꞌij chech alaq.
We man käkoj alaq ri kinbꞌij chrij ri käkꞌulmataj waral cho ruwächulew,
¿a are ta kꞌu lo käkoj alaq riꞌ we kintzijon chrij ri käkꞌulmataj pa ri kaj?
—kächa che.
Man kꞌo tä jun winaq paqalinaq bꞌi chilaꞌ chikaj,
xane xaq xuwi ri qajinaq loq chikaj.
Are kꞌu ri in,
in riꞌ ri Ralkꞌual ri Dios ri Qas Winaq,
—kächa ri Jesús.
Jas ri xbꞌantaj pa ri juyubꞌ ri kätzꞌinowik aretaq ri qa mam Moisés xuyak ri jun kumätz re chꞌichꞌ bronce puwiꞌ jun cheꞌ chkiwäch ri winaq,
je kꞌu riꞌ käbꞌan na chwe in,
in riꞌ ri Ralkꞌual ri Dios ri Qas Winaq.
Kinyak na in chkiwäch ri winaq.
Je riꞌ rech apachin ri käkojon chwe in man käsach tä u wäch,
xane kuriq ri kꞌaslemal ri man kꞌo tä u kꞌisik,
—xcha ri Jesús che ri tat Nicodemo.
Ri Dios kꞌut sibꞌalaj keraj ri winaq cho ruwächulew chi xusipaj loq ru Kꞌojol ri xaq xuwi waꞌ u Kꞌojol kꞌolik,
rech apachin ri käkojon che ri Areꞌ man käsach tä u wäch,
xane kuriq ri kꞌaslemal ri man kꞌo tä u kꞌisik.
Ri Dios man xutaq tä loq ru Kꞌojol cho ruwächulew chuqꞌatik tzij pa ki wiꞌ ri winaq chi kꞌäjisaxik ki wäch,
xane che ki toꞌik.
Jachin ri käkojon che ru Kꞌojol ri Dios,
man käqꞌat tä tzij puwiꞌ chi käkꞌäjisax u wäch.
Jachin kꞌu ri man käkojon tä che,
ya qꞌatom chi tzij puwiꞌ chi käkꞌäjisax u wäch rumal chi man käkojon tä che ru Kꞌojol ri Dios ri xaq xuwi u Kꞌojol waꞌ kꞌolik.
Ri man kekojon taj qꞌatom chi tzij pa ki wiꞌ chi käkꞌäjisax ki wäch rumal chi aretaq ri saqil xpe cho ruwächulew,
ri winaq are utz xkil wi ri qꞌequm rumal chi man utz taj ri tajin käkaꞌno.
Konojel ri käkaꞌn etzelal käketzelaj u wäch ri saqil.
Man käkaj tä kꞌu keqebꞌ cho ri saqil rumal chi man käkaj taj chi käqꞌalajin ri etzelal ri tajin käkaꞌno.
Jachin kꞌu taq ri käkaꞌn ri qas tzij,
keqebꞌ riꞌ cho ri saqil rech käqꞌalajinik chi ronojel ri tajin käkaꞌno are waꞌ ri kraj ri Dios.